stanford-oval/wikipedia huggingface dataset:
ג'אד גרג
ביוגרפיה > בסנאט של ארצות הברית

בשנת 1992 החליט גרג להתמודד על אחד משני מושביה של מדינת ניו המפשייר בסנאט של ארצות הברית, שהתפנה בידי הסנאטור הרפובליקני וורן רודמן שפרש לאחר שתי תקופות כהונה בלבד. בבחירות הכלליות גבר על ג'ון ראו, מועמד המפלגה הדמוקרטית, ובינואר 1993 גרג הושבע לתפקידו עם התכנסות הקונגרס ה-103. ב-1998 נבחר מחדש לתקופת כהונה שנייה לאחר שניצח את ג'ורג' קונדודמטרקי, ולאחר מערכת בחירות מוצלחת היה ברור שיתמודד לקדנציה שלישית ב-2004. באותה השנה ניצב בפני דוריס הדוק, פעילה פוליטית קשישה שהייתה בת 94 בעת הבחירות, עליה גבר ברוב של 66% מקולות הבוחרים. גרג לא התמודד מחדש לקונגרס ב-2010.
בנובמבר 1995 היה גרג חלק מהמשלחת הרשמית מארצות הברית שהשתתפה בהלוויית יצחק רבין, לצד אישים רבים בהם הנשיא ביל קלינטון והגברת הראשונה הילרי קלינטון, הנשיאים לשעבר ג'ימי קרטר וג'ורג' הרברט ווקר בוש. ב-12 באוקטובר 2000 חתמו כל חברי הסנאט פרט לארבעה — גרג, ספנסר אברהם, רוברט בירד וצ'אק הייגל — על מכתב הקורא לנשיא קלינטון להביע תמיכה מפורשת במדינת ישראל על רקע האינתיפאדה השנייה.
בסנאט אופיין גרג בדפוס הצבעות מתון. הוא היה שמרן מבחינה פיזית ומתון חברתית. כתב-העת "National Journal" העניק לגרג דירוג אידאולוגי שהורכב מ-65% שמרנות ו-355 ליברליות. הארגון "רפובליקנים להגנת הסביבה" הגדיר את גרג כ"מגרעה סביבתית" על שנתן את חסותו להחלטה 83 של מליאת הסנאט מ-2006, שלטענת הארגון הייתה מנציחה את התלות המסוכנת של אמריקה בנפט ותפגע בשמורת הטבע העשירה ביותר בחוג הארקטי הצפוני". עם זאת, אותו ארגון שיבח את גרג, יחד עם הסנאטור ג'ון א. סונונו, על עבודתם למען העברת "חוק אזור הטבע הבראשיתי ניו אינגלנד" אשר סיווג כמעט 100,000 דונם (400 קמ"ר) בניו המפשיר ובוורמונט כאזור טבע בראשיתי.
לגרג רקורד מתון בסוגיות חברתיות. ביוני 2006 חבר גרג לשישה מעמיתיו הרפובליקנים בהצבעה נגד תיקון הנישואין הפדרלי. באפריל 2007 נמנה בין הסנאטורים הרפובליקנים שנגדו את אידאולוגיית מפלגתם עם הצבעתו בעד "חוק האדרת המחקר בתאי גזע". עם זאת, היסטוריית ההצבעה שלו בסוגיות הנוגעות להפלות מראה כי גרג הביע לא פעם עמדות נגד הפלות.
בינואר 2005 נבחר גרג ליושב ראש ועדת התקציב של הסנאט על ידי הסיעה הרפובליקנית בסנאט. בתפקיד יו"ר הוועדה הזו תמך בעקביות בהוצאות ממשלתיות נמוכות יותר. יתרה מכך, לאורך כל הקריירה שלו בסנאט דגל בהחלת מסים נמוכים. ב-14 בנובמבר 2008 מונה גרג בידי מיץ' מקונל, מנהיג המיעוט הרפובליקני, לכהן ב"פאנל הפיקוח הקונגרסיאלי" בן חמש-החברים שהוקמה במטרה לפקח על יישום חוק החירום לייצוב כלכלת ארצות הברית לשנת 2008. ב-1 בדצמבר פרש מהפאנל.
ביוגרפיה > מועמדותו למזכיר המסחר האמריקאי

ב-2 בפברואר 2009 דווח בכלי התקשורת CNN ופוליטיקו כי גרג קיבל את הצעתו של הנשיא ברק אובמה לכהן כמזכיר המסחר של ארצות הברית. אם מינויו של גרג היה מאושר בידי הסנאט, הוא היה צריך להתפטר ממושבו בסנאט וממלא מקומו אמור היה להיות ממונה באופן זמני בידי מושל ניו המפשייר הדמוקרטי ג'ון לינץ'. גורמים משתי המפלגות אישרו כי ראשת הסגל לשעבר של גרג, בוני ניומן הרפובליקנית, נבחרה לאייש את מושבו של גרג לקראת ההתפטרות הממשמשת ובאה. העיתון "וושינגטון פוסט" גרס כי גרג לא יקבל את המינוי אלא אם כן יסכים המושל לינץ' למנות רפובליקני שיאייש את מושבו עד שנת 2010. בפברואר 2009 החלה העיתונות לדווח כי בשנת 1995 תמך גרג בפירוק מחלקת המסחר של ארצות הברית. אף על פי שהצהיר על תמיכתו ב"חוק השיקום וההשקעה" של אובמה, אמר גרג כי יפסול עצמו מלהצביע על אודותיו.
עם הדיווחים על כך שממשל אובמה יחריג את לשכת מפקד האוכלוסין של ארצות הברית, המנוהלת בדרך כלל בידי מחלקת המסחר, מחוץ לתחום סמכויותיו של גרג, קראו מנהיגי המפלגה הרפובליקנית לאובמה לאפשר לגריג לנהל את לשכת המפקד או למשוך את מועמדותו של גרג. ב-12 בפברואר 2009 אכן ויתר גרג על מועמדותו למזכיר המסחר, בנימוק חילוקי הדעות שהתגלעו בינו לבין אובמה בסוגיית מפקד האוכלוסין וחוק השיקום וההשקעה. בהודעה לעיתונות האשים דובר הבית הלבן רוברט גיבס את גרג בכך שלא דבק בהצהרות התמיכה שלו באג'נדה הכלכלית של ממשל אובמה אותן הביע במהלך תהליך הבדיקה שעבר:
הסנאטור גרג הציע לנשיא את עצמו בתור מזכיר המסחר. הוא היה ברור מאוד במהלך הראיונות שחרף אי-ההסכמה עם המדיניות של אובמה בעבר, הוא יתמוך ויקדם את סדר היום של הנשיא. לאחר מינויו, כשהיה ברור שסנטור גרג לא מתכוון לתמוך בעדיפויות המרכזיות של הנשיא אובמה בתחום הכלכלי, עלה הצורך שהדרכים של הממשל וסנטור גרג ייפרדו. צר לנו שהוא שינה את דעתו
כבר בראשית 2009, בעת סאגת מועמדותו למזכיר המסחר בממשל אובמה, החלו השערות כי גרג לא יתמודד לתקופת כהונה רביעית בסנאט. כעבור שנה ב-2010 הודיע גרג באורח רשמי על פרישתו מהחיים הפוליטיים ועל אי-התמודדותו בבחירות אמצע הכהונה שעתידות היו להיערך בנובמבר אותה השנה.
הערות שוליים

↑  Judd Gregg R-N.H, באתר Wayback Machine (באנגלית)
↑  לרשימת האישים המלאה ראו כאן: List of world leaders attending the funeral of Prime Minister Rabin, באתר משרד החוץ, 6 בנובמבר 1995 (באנגלית)
↑  Congress & the Middle East: Senate Letter Calling on President Clinton to Support Israel, באתר הספרייה היהודית הווירטואלית, 12 באוקטובר 2000 (באנגלית)
↑  יצחק בן חורין, אובמה הכריז על מינוי ג'אד גרג הרפובליקני לשר המסחר, באתר ynet, 3 בפברואר 2009
↑  אד הנרי וג'ון קינג, GOP's Gregg accepts commerce secretary post, באתר CNN‏, 3 בפברואר 2009 (באנגלית)
↑  דייוויד ג'קסון, His terms met, Gregg says yes to Commerce, באתר USA Today‏, 3 בפברואר 2007 (באנגלית)
↑  מייקל קראניש, Gregg declines to cast any votes in Senate, באתר Boston.com‏, 7 בפברואר 2007 (באנגלית)
↑  אד אוקיף, Republicans Continue to Hammer White House Over Census, באתר וושינגטון פוסט, 12 בפברואר 2009 (באנגלית)
↑  רן דגוני, ‏מועמד רביעי של אובמה לקבינט שמודיע על פרישתו - ג'אד גרג, באתר גלובס, 13 בפברואר 2009
↑  ג'ף זלני, Gregg Ends Bid for Commerce Job, באתר ניו יורק טיימס, 12 בפברואר 2010 (באנגלית)
↑  פיטר האמבי, Gregg 'probably' won't seek re-election in 2010, באתר CNN‏, 12 בפברואר 2009 (באנגלית)
| --- | --- |
בקרת זהויות :  GND: 1192943996  ISNI: 0000 0000 6189 8142  LCCN: n2009037877  SNAC: w6dj6gm6  US Congress: G000445  VIAF: 90443155   WorldCat (עם VIAF): 90443155 
גרג מקבל את מועמדותו למזכיר המסחר לצד הנשיא ברק אובמה וסגנו ג'ו ביידן, פברואר 2009
עמיחי אתאלי

| --- | --- |
אין תמונה חופשית
 לידה:  28 במאי 1980 (בן 44) ירושלים, ישראל
 מדינה:  ישראל ישראל
 השכלה:  ישיבת בני עקיבא כפר הרא"ה  מכינה קדם-צבאית עצם  אוניברסיטת בר-אילן 
 תקופת הפעילות:  מ-2007
 עיסוק:  כתב פוליטי
 מעסיק:  ידיעות אחרונות
 קישורים חיצוניים
 פייסבוק:  attali.ami
 טוויטר:  attaliami
 
עמיחי נריה חיים אתאלי (נולד ב-28 במאי 1980, י"ג בסיוון ה'תש"ם) הוא עיתונאי ישראלי המשמש ככתב הפרלמנטרי של העיתון "ידיעות אחרונות".
ביוגרפיה

אתאלי נולד בירושלים, כבנם הצעיר של יוסף ולאה, זוג דתי לאומי, מראשוני המתיישבים ברובע היהודי בעיר לאחר מלחמת ששת הימים. בילדותו היה פעיל בתנועת בני עקיבא ברובע היהודי. בפברואר 1991 שכל את אחיו אלחנן, תלמיד ישיבת עטרת כהנים שנרצח בפיגוע דקירה ברחוב הגיא שברובע המוסלמי. בהמשך הקריירה המקצועית שלו עסק אתאלי רבות בשכול בטורים וכתבות, ועסק בכך גם סביב עסקת שליט, שבמסגרתה שוחררו שני רוצחי אחיו.
אתאלי למד בישיבת בני עקיבא כפר הרא"ה ולאחר מכן במכינה קדם-צבאית עצם ששכנה בבני עצמון שבגוש קטיף. בשנת 1999 התגייס לחיל המודיעין, שירת בחטיבת המחקר של אמ"ן, יצא לקורס קציני מודיעין, והשתחרר בשנת 2003. במילואים הוא משמש כקצין מודיעין בדרגת סרן.
בעל תואר ראשון מאוניברסיטת בר-אילן, במסלול לוגיסטיקה וכלכלה.
ביוגרפיה > קריירה עיתונאית

בשנת 2007, לאחר שעבד שלוש שנים בהדרכת נוער בעמותת "אחריי!", החל לשמש ככתב לענייני דתות של אתר nrg (שהיה אז של העיתון "מעריב"), ובמקביל החל ללמוד במחזור השני של בית הספר לטלוויזיה "הברזל 23", של הזכיינית "רשת". הוא סיים את הלימודים בהצטיינות, והחל לעבוד בריכוז כתבי חברת החדשות של ערוץ 2. כן החל להכין כתבות למהדורה המרכזית של חדשות ערוץ 2, שהתאפיינו בעיקר בסיקור הנעשה במגזר הדתי לאומי, ובקרב אוכלוסיית המתנחלים ביהודה ושומרון. בין היתר תיעד באופן בלעדי את השחזור הראשון שעשה רב-סרן דוד שפירא, קצין הצנחנים שחיסל את המחבל בפיגוע במרכז הרב, לבני משפחות הרוגי הפיגוע. בדצמבר 2008 הביא תיעוד וידאו בלעדי מתוך הפינוי של בית השלום בחברון.
בינואר 2010 החל לשמש ככתב לענייני מתנחלים של העיתון "מעריב" ואתר nrg, ובמסגרת הזו סיקר גם את הציונות הדתית. במרץ 2010 חשף כי הרב מרדכי אלון חזר ללמד, חודשיים בלבד לאחד פרוץ הפרשה שבמסגרתה הורשע מאוחר יותר. בספטמבר 2011 חשף שהסיבה שבגינה פרש נפתלי בנט ממועצת יש"ע, הייתה מחלוקת קשה שלו עם הנהגת המתנחלים, וביקורו במאהל המחאה החברתית בשדרות רוטשילד, בניגוד להחלטת ראשי מועצת יש"ע.
אתאלי חשף עוד, שמפכ"ל המשטרה לשעבר, יוחנן דנינו, בוגר ישיבת אור עציון, התנצל בפני ראש הישיבה הרב חיים דרוקמן, על מעצרו של הרב דב ליאור בפרשת הספר "תורת המלך". במהלך הקפאת הבנייה ביהודה ושומרון שעליה הכריזה ממשלתו השנייה של בנימין נתניהו, חשף אתאלי שנתניהו התיר בניית 20 בתים בקיבוץ כפר עציון בניגוד לתקנות ההקפאה שקבע בעצמו, זאת תמורת הזמנתו לאירוע נטיעות ט"ו בשבט בקיבוץ, שצולם והופץ לכלי התקשורת.
בדצמבר 2013 עזב את "מעריב", והקים יחד עם איתי הנדל, חברו מהמכינה בבני עצמון, את חברת "you name it", העוסקת באסטרטגיה תקשורתית, דוברות, יחסי ציבור וניהול תוכן ברשתות החברתיות.
במהלך השנתיים בהן פעל בחברה, הוא סיפק שירותי ייעוץ ושימש כדובר של תחנת הרדיו "גלי ישראל", מועצת יש"ע, ארגון רבני בית הלל, עמותת "עתים", פרויקט "שבת ישראלית", וגופים נוספים בציונות הדתית ובמגזר המתנחלים. בקיץ 2014 שימש כדובר משפחות שלושת הנערים שנחטפו ונרצחו באזור גוש עציון, ואת משפחתו של סגן הדר גולדין שנהרג ברצועת עזה במהלך מבצע צוק איתן.
בספטמבר 2015 עזב את המשרד שהקים, ומונה לכתב הכנסת של העיתון "ידיעות אחרונות", במקום עקיבא נוביק.
בעקבות שתי כתבות שפרסם באתר "nrg", ובאחת מהן תיאר אישה חרדית כזונה ומפעילת בית בושת הוגשה נגדו ונגד שמונה אחרים תביעת לשון הרע, שבה נפסקו לתובעת פיצויים בסך 500 אלף ש"ח בתוספת הוצאות שונות, ועל אתאלי הוטל לשאת ברבע מסכום זה. פסק הדין מתאר פגיעה נפשית באשה כתוצאה מהפרסומים, וכותבת השופטת כי "הכתב לא טרח לבצע את הבדיקה המינימלית הנדרשת, לשוחח או לקבל את תגובת נושא הכתבה [התובעת], המואשמת באחת ההאשמות החמורות שניתן להעלות על הדעת, וגם לא ביצע בדיקות אחרות. הסתמכותו של הכתב רק על דברי הגרוש של התובעת - איש ריבה".
ביוגרפיה > משפחתו

אתאלי מתגורר במזכרת בתיה, נשוי בשנית ואב לשישה, שלושה ילדים מנישואיו הראשונים, ושלוש בנות מנישואיו השניים. רעייתו אלישבע היא פסיכולוגית ומטפלת זוגית. אחותו נשואה לרב ערן טמיר.
הערות שוליים

↑  דף לזכר אלחנן הי"ד באתר המוסד לביטוח לאומי - חללי פעולות איבה
↑  עמיחי אתאלי, עם ישראל ח"י (פעמיים), באתר ynet, 28 באפריל 2022
↑  עמיחי אתאלי, משתדל לא לטבוע, באתר nrg‏, 14 באוקטובר 2011 – טור שפרסם אתאלי בעיתון מעריב ערב עסקת שליט שבה שוחררו רוצחי אחיו
↑  תיעוד מיוחד: הקצין שהרג את המחבל מדבר לראשונה, באתר ‏מאקו‏, 19 בפברואר 2009
↑  משה נוסבאום, ‏המתיחות סביב בית המריבה נמשכת, באתר ‏מאקו‏, 2 בדצמבר 2008
↑  עמיחי אתאלי, הרב מוטי אלון חזר ללמד, באתר nrg‏, 16 במרץ 2010
↑  עמיחי אתאלי, נפתלי בנט נאלץ לפרוש בגלל תמיכתו במחאה, באתר nrg‏, 21 בספטמבר 2011
↑  עמיחי אתאלי, השתיל שעלה לנתניהו בהפרת הקפאת הבנייה ביו"ש, באתר nrg‏, 21 במרץ 2010
↑  שחר חי, צה"ל קבע את מותו של החטוף סגן הדר גולדין, באתר ynet, 2 באוגוסט 2014
↑  מיה מנע‏, כתב הכנסת החדש בידיעות אחרונות: עמיחי אתאלי, באתר וואלה, 4 באוגוסט 2015
↑  איתמר ב"ז, "אף אחד לא קם!", באתר העין השביעית, 29 במאי 2019
ת״א (ת"א) 1972-08-15 פלונית נגד עמיחי אתאלי ואחרים, ניתן ב-26 במאי 2019
↑  Tel-Aviv Journalists' Association, פלונית נ' עמיחי אתאלי ואחרים, 2019-05-27
↑  עוזי בנזימן, עיתונאות מופקרת, באתר העין השביעית, 2 ביוני 2019
↑   ציוץ של דביר עמר ברשת החברתית אקס (טוויטר), 9 באפריל 2024
קריסטל ריד

| --- | --- |
ריד, 2013
ריד, 2013
 לידה:  6 בפברואר 1985 (בת 40) רוזוויל (מישיגן), ארצות הברית 
 מדינה:  ארצות הברית 
 תקופת הפעילות:  מ-2010
 מקום לימודים:  אוניברסיטת ויין  Roseville High School, Michigan 
 פרופיל ב-IMDb
 
ריד, 2012
קריסטל מארי ריד (באנגלית: Crystal Marie Reed; נולדה ב-6 בפברואר 1985) היא שחקנית אמריקאית. התפרסמה בשל גילום דמותה של אליסון ארג'נט בסדרת הטלוויזיה "זאב צעיר" (2011–2014; 2016), כמו גם בתור סופיה פאלקון (אנ') בסדרה "גות'האם" (2017–2018) ובשל הופעתה בתור אבי הולנד (אנ') בסדרה "היצור מן הביצה" (2019).
קורות חייה

קריסטל מארי ריד נולדה ברוזוויל (אנ'), פרוור של העיר דטרויט, מישיגן, למשפחה מרקע נוצרי-קתולי. יש לה אח אחד גדול בשם קורי. ריד גדלה במשפחה קתולית שמרנית, אם כי היא גם הצהירה שהיא התחנכה בכנסייה הבפטיסטית בבגרותה ולא מצאה את מקומה.
היא סיימה את בית הספר התיכון "רוזוויל" בשנת 2003. ריד למדה ריקוד מגיל צעיר והייתה קפטן להקת המחול בתיכון. היא הייתה חברה פעילה בתיאטרון הקהילתי וכיכבה במחזות הזמר "אנני", "כנר על הגג" ו"גריז". היא למדה באוניברסיטת המדינה של ויין והייתה חלק מהתוכנית לתואר ראשון באמנויות יפות, אך עזבה את הלימודים לפני תחילת שנת הלימודים השנייה. לאחר מכן, היא עברה לשיקגו והופיעה במספר הפקות מקומיות. בדצמבר 2008, היא עברה ללוס אנג'לס, קליפורניה כדי להמשיך בקריירת משחק.
קריירה

בשנת 2010 ביצעה הופעות אורח בסדרות הטלוויזיה "CSI: ניו יורק", "CSI", "החיים הקשים של אר ג'יי ברגר" ו"ריזולי ואיילס" (אנ'), ובאותה שנה גילמה את דניס בסרט האסונות "סקייליין" (אנ').
החל משנת 2011 כיכבה כדמות ראשית בסדרה הנוער "זאב צעיר" מבית MTV, למשך 3 עונות. ובתפקיד אורח בפרק בעונה החמישית. באותה שנה שיחקה בסרט הקומדיה "טיפש, מטורף, מאוהב" (אנ').
בשנת 2013 שיחקה בסרט המתח "קראש".
בשנת 2019 שיחקה בתפקיד ראשי בסדרה "היצור מן הביצה", אשר מבוססת על דמות באותו שם מסדרת ליגת הצדק האפל של חברת DC קומיקס.
חיים אישיים

מפברואר 2012 עד יוני 2013 היא הייתה במערכת יחסים עם השחקן האנגלי דניאל שרמן, אשר שיחק לצדה בסדרה "זאב צעיר".
ביולי 2013, החלה ריד לצאת עם מגיש הטלוויזיה הסקוטי-אוסטרלי דארן מק'מולן (אנ'), מק'מולן וריד נפרדו בתחילת 2019.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2010 | סקייליין (אנ') | דניס |  |
| 2011 | טיפש, מטורף, מאוהב (אנ') | איימי ג'ונסון |  |
| 2012 | למצוא את האחת (אנ') | רבקה אוג'ין |  |
| 2013 | קראש (אנ') | בס |  |
| 2015 | Too Late | דורות'י מלר |  |
| 2018 | תקרית בארץ הרוחות | אליזבת' "בת'" קלר |  |
| 2022 | Pinball: The Man Who Saved the Game | אלן |  |
| 2023 | זאב צעיר: הסרט | אליסון ארג׳נט |  |
| TBA | Dead Giveaway | ליה |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2010 | CSI | ג'ולי | פרק: "Lost & Found" |
| 2010 | CSI: ניו יורק | ג'ולס רודי | פרק: "Damned If You Do" |
| 2010 | החיים הקשים של אר ג'יי ברגר | רנה | פרק: "The Berger Cometh" |
| 2010 | ריזולי ואיילס | נטלי | פרק: "She Works Hard for the Money" |
| 2011 | גדולה מהחיים | אלי | פרק: "He Said, She Said" |
| 2011–2014; 2016 | זאב צעיר | אליסון ארג׳נט | תפקיד ראשי (עונות 3-1) תפקיד אורח (עונה 5); 40 פרקים |
| 2017–2018 | גות'האם | סופיה פאלקון (אנ') | תפקיד ראשי (עונה 4); 20 פרקים |
| 2019 | היצור מן הביצה | אבי הולנד (אנ') | תפקיד ראשי; 10 פרקים |
הערות שוליים

↑  My First Job: Crystal Reed of ‘Teen Wolf’, אלכסנדרה צ'ני, 15 ביוני 2011, באתר הוול סטריט ג'ורנל
↑  “Teen Wolf”’s Crystal Reed: “Nothing Infuriates Me More Than Small-Minded People” ריאיון עם קריסטל ריד באתר NewNowNext של ערוץ לוגו, 15 באוגוסט 2011
| --- | --- |
בקרת זהויות :  GND: 1166182142  ISNI: 0000 0003 7742 9561  LCCN: no2012106018  SUDOC: 230685730  VIAF: 254937177   WorldCat (עם VIAF): 254937177
תמרה קלינגון

| --- | --- |

 לידה:  6 ביוני 1981 (בת 43) קונוטופ, ברה"מ 
 סוגה מועדפת:  קומדיה 
 מדינה:  ישראל, ברית המועצות, אוקראינה 
 מקום לימודים:  סטודיו למשחק ניסן נתיב 
 פרופיל ב-IMDb
 
תמרה קלֵינגון (רוסית: Тамара Ефимовна Клейнгон. נולדה ב-6 ביוני 1981) היא שחקנית וקומיקאית ישראלית.
ביוגרפיה

קלינגון נולדה בעיר קונוטופ שבאוקראינה וגדלה בעיר אומן עד לגיל שתים עשרה, שם למדה בבית ספר יהודי. אמה של קלינגון התאבדה בשנת 1993 לאחר שסבלה ממחלה נפשית. באותה שנה עלתה לישראל עם אביה והם התיישבו בעיר אשדוד. היא למדה בבית ספר בכפר סילבר ליד אשקלון. במקביל למדה בחוג ציור ושיחקה במשך חמש שנים בתיאטרון הנוער "יובנטה" של ד"ר מיכאל קיפניס, שם גמלה בליבה ההחלטה להיות שחקנית. בגיל 16 השתתפה בתחרות של הקראת שני מונולוגים וריקוד שנערכה באשדוד וזכתה בפרס לאמנים צעירים.
קלינגון סיימה את לימודיה בסטודיו למשחק ניסן נתיב בשנת 2005. ביחד עם תשעה מחבריה לכיתה הם הקימו את אנסמבל ציפורלה. קלינגון פעילה עד היום באנסמבל. לתקופה ערכה את העמוד הקומי של ציפורלה בעיתון "העיר". קלינגון מלמדת משחק במסגרת "ציפורלה", היא לימדה ב"עמותת עלם", לנוער בסיכון ומעבירה סדנאות ב"צופים ומלמדת במרכז לנוער "יהודה וישראל" של הרב מוטי גל.
במהלך לימודיה בניסן נתיב שיחקה בסדרה "אדומות" בערוץ הילדים ובתפקיד משני בסרט "אור" בבימויה של קרן ידעיה. לקראת סוף לימודיה שיחקה בתפקיד מרכזי בסדרה "ילדי CCCP", היא גילמה את דמותה של סבטה, אשתו של הגיבור הראשי.
קלינגון שיחקה בסדרה "תיכון השיר שלנו" (2009). שנה לאחר מכן שיחקה בסדרה "בלו נטלי" בתפקיד סוניה ובסדרה "שירות חדרים", בתפקיד ג'ני, בתה של שוורץ, שהשתחררה זה עתה מהכלא. החל מ-2011 שיחקה במשך 8 עונות בסדרה "סברי מרנן" בערוץ 2 כאלין חסון, אשתו של מני חסון (קובי מאור).
שיחקה במחזה "כבר מזמן ויתרו עליה" בבימויה של נויה לנצט, במסגרת פסטיבל קריאה בבית ליסין.
בשנת 2014 שיחקה קלינגון בסרט "אפס ביחסי אנוש" בתפקיד אירנה.
בשנת 2019 שיחקה בסרט "המחשמלים" בתפקיד אנה, זמרת נכה בכיסא גלגלים.
בשנת 2025 שיחקה בסדרה "תחריר".
פילמוגרפיה > קולנוע

| שנה | סרט | תפקיד | במאי | סוג |
| --- | --- | --- | --- | --- |
| 2019 | המחשמלים | אנה לב | בועז ארמוני | סרט קולנוע |
| 2016 | ילדי הסתיו | נטליה | איתן גפני | סרט קולנוע |
| 2014 | אפס ביחסי אנוש | אירנה | טליה לביא | סרט קולנוע, זוכה פסטיבל הסרטים טרייבקה |
| 2009 | אליגטור |  | דנה גולדברג | סרט קצר |
| 2008 | אליקו |  | מני יעיש | סרט סטודנטים |
| 2008 | תזכור את זה | אנה | עילית זקצר | סרט קצר |
| 2006 | ילדי CCCP | סבטה | פליקס גרצ'ניקוב | סרט קולנוע |
| 2006 | סיפור חצי רוסי | ויקי | איתן ענר | סרט קולנוע |
| 2006 | אלפא |  | דנה גולדברג | סרט קצר |
| 2004 | תא | אולה | דנה גולדברג | סרט קצר |
| 2004 | אור | גלינה | קרן ידעיה | סרט קולנוע |
פילמוגרפיה > טלוויזיה

| שנה | סדרה/תוכנית | תפקיד | ערוץ | במאי |
| --- | --- | --- | --- | --- |
| 2025 | תחריר |  | Yes | עידו בנבג'י |
| 2020 | שב"ס | מלכה שמש | כאן 11 | קובי חביה |
| 2020 | ככה זה | מורה לגמילה מעישון | Yes | רם נהרי |
| 2020 | כפולה | טטינאה אורדמן | KidZ, Hot, Yes | אביעד קידר |
| 2020 | אבא מטפלת | אליענה גרנדה, תפקיד אורח | TeenNick | יוגב יפת |
| 2019 | הנערים | אלינה | HBO, קשת 12 | יוסף סידר ותאופיק אבו ואיל |
| 2018 | לא הכל ורוד (עונה 1) | קופאית | סדרת אינטרנט | אור טייכר |
| 2017 | המלון של פיני | תמר תפקיד אורח | ערוץ הילדים |  |
| 2016 | פצועים בראש (עונה 2) | יוליה, תפקיד אורח. | HOT3 | ירון ארזי |
| 2015 | מר עגבנייה (עונה 4) | לוסי לאסו. | ערוץ הופ! | בובי לקס |
| 2015 | ג'וני ואבירי הגליל | יאנה, תפקיד אורח. | Yes Comedy HD | דני רוזנברג |
| 2015 | חברות (עונה 2) | רופאה, תפקיד אורח. | ערוץ 10 | רני סער |
| 2014 | בקרוב אצלך | נסטיה, פרק 5. | סדרת אינטרנט | מיכל הרשקו, שירי פרייס |
| 2011–הווה | סברי מרנן | אלין חסון. | שידורי קשת בערוץ 2 | רובי דואניאס |
| 2010–2011, 2013 | בלו נטלי | סוניה נערת ליווי. | Yes Drama HD | עודד לוטן |
| 2009 | תיכון השיר שלנו | זיוה קוזניצוב, סגנית מנהלת של התיכון. | yes stars ישראלי | שירלי שטרן |
| 2009 | שירות חדרים | ג'ני. | ערוץ 2, רשת | איתן ענר |
| 2009 | גירושים נפלאים | סתיו. | Yes Drama HD | עופר ויצמן, אורן שקדי |
| 2007 | אולי הפעם | ויקי (ויקטוריה). | Yes stars ישראלי | עופר ויצמן |
| 2004 | אדומות | אירנה, תפקיד אורח. | ערוץ הילדים | ליאורה קמינצקי, יובל גרנות |
הערות שוליים

↑  רועי אבן, ‏פרט קריטי אחד יכול להפוך את "תחריר" להצלחה, באתר ‏מאקו‏, 4 בפברואר 2025
דביון מיטשל

| --- | --- |

מיטשל בשנת 2019
 לידה:  5 בספטמבר 1998 (בן 26) היינסוויל, ג'ורג'יה, ארצות הברית
 עמדה:  רכז
 גובה:  1.83
 מספר:  45
 מכללה:  אוניברסיטת אובורן אוניברסיטת ביילור
 דראפט:  בחירה תשיעית, 2021 סקרמנטו קינגס
 קבוצות כשחקן
 2021– 2024- 2025-:  סקרמנטו קינגס טורונטו ראפטורס מיאמי היט
דביון ד'מונטה ארל מיטשל (באנגלית: Davion De'Monte Earl Mitchell; נולד ב-5 בספטמבר 1998) הוא כדורסלן אמריקאי, שמשחק במיאמי היט בליגת ה-NBA. הוא שיחק כדורסל מכללות באוניברסיטת ביילור.
ביוגרפיה > קריירה בתיכון

מיטשל למד בתיכון ליברטי קאונטי בהיינסוויל, ג'ורג'יה. בשנתו האחרונה בקבוצת הכדורסל של התיכון, העמיד מיטשל ממוצעים של 23.8 נקודות, 5.3 ריבאונדים ו-5.2 אסיסטים למשחק.
ביוגרפיה > קריירה בקולג'

בשנתו הראשונה כסטודנט באוניברסיטת אובורן, מיטשל העמיד ממוצעים של 3.7 נקודות ו-1.9 אסיסטים למשחק כרכז מחליף לג'ארד הרפר. לאחר העונה, הוא עבר לאוניברסיטת ביילור. בעונת 2020/2021 רשם מיטשל ממוצעים של 14.1 נקודות ו-5.5 אסיסטים למשחק, ועזר לביילור לזכות באליפות ליגת המכללות, עם 15 נקודות, 6 ריבאונדים ו-5 אסיסטים במשחק הגמר מול אוניברסיטת גונזגה.
ב-13 באפריל, הוא הכריז על כניסתו לדראפט ה-NBA לשנת 2021.
ביוגרפיה > קריירה מקצועית

מיטשל נבחר בבבחירה התשיעית בדראפט ה-NBA‏ 2021, על ידי סקרמנטו קינגס. הוא עזר
לקינגס לזכות בליגת הקיץ ואף נבחר ל-MVP.
ביוני 2024 עבר בטרייד לטורונטו ראפטורס.
בינואר 2025 עבר לשחק במדי מיאמי היט.
מיטשל, שידוע במשחק ההגנה שלו, מתאים מאוד ל-"Heat Culture" של מיאמי.
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2021/2022 | סקרמנטו | 75 | 19 | 27.7 | 0.418 | 0.316 | 0.659 | 2.2 | 4.2 | 0.7 | 0.3 | 11.5 |
| 2022/2023 | סקרמנטו | 79 | 8 | 18.0 | 0.464 | 0.325 | 0.806 | 1.3 | 2.3 | 0.5 | 0.2 | 5.6 |
| קריירה |  | 154 | 27 | 22.7 | 0.432 | 0.319 | 0.698 | 1.7 | 3.2 | 0.6 | 0.3 | 8.5 |
סטטיסטיקות הקריירה > בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2022/2023 | סקרמנטו | 7 | 0 | 20.0 | 0.413 | 0.259 | 0.833 | 1.3 | 1.7 | 0.9 | 0.1 | 7.1 |
| קריירה |  | 7 | 0 | 20.0 | 0.413 | 0.259 | 0.833 | 1.3 | 1.7 | 0.9 | 0.1 | 7.1 |
הערות שוליים

↑  הסטטיסטיקות של מיטשל בילגת המכללות, באתר sports-reference.com
↑  Timothy Rapp, Pat Riley: Wiggins, New Players 'Perfect' for Heat Culture After Jimmy Butler Trade, Bleacher Report (באנגלית)
היסטוריה של גאנה
הערות שוליים

↑  Ghana THE GROWTH OF NATIONALISM AND THE END OF COLONIAL RULE
| --- | --- |
בקרת זהויות :  NLI: 987007529285005171  LCCN: sh85054760 
ערך זה הוא קצרמרבנושא היסטוריה. אתם מוזמנים לתרום לוויקיפדיה ו.
מאיר פניגשטיין

| --- | --- |

 לידה:  13 בדצמבר 1950 (בן 74) תל אביב-יפו, ישראל 
 שם במה:  פוגי
 מוקד פעילות:  ישראל 
 כלי נגינה:  תופים
 פרופיל ב-IMDb
 
מאיר נתן "פּוּגִי" פניגשטיין (נולד ב-13 בדצמבר 1950) הוא מוזיקאי ישראלי ומפיק, הידוע בעיקר בתור המתופף של להקת כוורת.
ביוגרפיה > תחילת דרכו

מאיר פניגשטיין נולד בתל אביב למשפחה מוזיקלית. במהלך שנות השישים, כשהיה נער, החל ללמוד תיפוף וג'אז וניגן בלהקת "ההדים" עם צביקה פיק ובהמשך הקים את להקת "הזמנים הטובים", איתה הופיע בעיקר בחתונות.
בסוף שנות ה-60 התגייס פניגשטיין לצה"ל והתקבל ללהקת גייסות השריון כמתופף. מעט לאחר מכן נבחן והתקבל ללהקת הנח"ל, במסגרתה פגש לראשונה את דני סנדרסון, אלון אולארצ'יק, גידי גוב ואפרים שמיר. דמותו של "פוגי" נולדה במהלך הופעה של להקת הנח"ל בקיבוץ מפלסים, שבה עלה מנחה שהציג את "שלישיית מפלסים", הלהקה המקומית של הקיבוץ, ובמבטא ארגנטינאי (שהיה טיפוסי לחברי קיבוץ מפלסים) הזמין את להקת הנח"ל לעלות לבמה ולהופיע. למעשה "פוגי" הוא חיקוי של אותו מנחה. עם השנים התפתחה הדמות וקיבלה חיים ואופי משל עצמה.
פניגשטיין המשיך לגלם את דמותו של "פוגי" במערכונים ושירים של החבורה שהתגבשה בלהקת הנח"ל. המערכונים הפכו ל"פינות פוגי" ההומוריסטיות, אשר שולבו בתוכניתו של דורי בן זאב בגלי צה"ל. אחד המערכונים כלל את השיר "פוגי מתחשמל", שאת מילותיו כתב פניגשטיין יחד עם סנדרסון (שגם הלחין). בתקופה זו, לקח פניגשטיין חלק גם בלהקת "השניצלים" בהנהגת סנדרסון וביצירות המורכבות "הסיפור המחריד על הילד מברזיל" ואופרת הרוק "אופרת פוגי", אשר כללו גרסאות מוקדמות לשירים ומערכונים של להקת כוורת, ובנוסף בשני שירים שהקליט סנדרסון בשפה האנגלית יחד עם אולארצ'יק.
בתחילת שנות השבעים השתחררו פניגשטיין וחבריו מצה"ל בזה אחר זה, והמשיכו לנסות לפרוץ לתודעה.